
 24.4.2020
 BG
 Официален вестник на Европейския съюз
 L 129/7
 РЕГЛАМЕНТ ЗА ИЗПЪЛНЕНИЕ (ЕС) 2020/568 НА КОМИСИЯТА
 от 23 април 2020 година
 за извършване на износ на определени продукти при условие на представяне на разрешение за износ
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/479 на Европейския парламент и на Съвета от 11 март 2015 г. относно общите правила за износ (1), и по-специално член 6 от него,
 като има предвид, че:
 (1)
 На 15 март 2020 г. Европейската комисия публикува Регламент за изпълнение (ЕС) 2020/402 за извършване на износ на определени продукти при условие на представяне на разрешение за износ (2), в съответствие с член 5 от Регламент (ЕС) 2015/479. Посоченият регламент беше изменен с Регламент за изпълнение (ЕС) 2020/426 на Комисията от 19 март 2020 г. (3)
 (2)
 Регламент (ЕС) 2020/402 и неговото изменение се прилагат за ограничен период от шест седмици.
 (3)
 Тъй като епидемиологичната криза, предизвикана от болестта COVID-19 продължава, търсенето в рамките на Съюза на лични предпазни средства (ЛПС), които се състоят от защитни маски (и хирургически маски), ръкавици, защитни очила, предпазни шлемове и защитни облекла, продължава да бъде много високо и дори непрекъснато нараства. Търсенето на някои видове ЛПС е довело по-специално до недостиг на вътрешния пазар. Като се имат предвид естеството му и преобладаващите обстоятелства, този вид оборудване е основен продукт, тъй като то е необходимо за предотвратяване на по-нататъшното разпространение на болестта и за опазване здравето на медицинския персонал, лекуващ заразени пациенти.
 (4)
 Полагат се непрекъснати усилия, за да се помогне за осигуряването на спешно и адекватно снабдяване с предпазни средства в целия ЕС. Капацитетът за производството на лични предпазни средства бе значително увеличен. Комисията приключи съвместна процедура за възлагане на обществена поръчка за лични предпазни средства, в която участваха 25 държави членки. Тези инициативи се оказват успешни и се планира личните предпазни средства да бъдат предоставени две седмици, след като държавите членки подпишат договорите с оферентите.
 (5)
 В рамките на Механизма за гражданска защита на Съюза (МГЗС) Европейската комисия реши да създаде стратегически резерв в rescEU за медицинско оборудване, като апарати за обдишване и предпазни маски, за да помогне на страните от ЕС в контекста на пандемията от COVID-19. Изцяло финансиран от Комисията чрез пряко предоставяне на безвъзмездни средства, този резерв ще бъде поддържан в една или няколко държави членки.
 (6)
 Комисията също така създаде механизъм за обмен на информация, включително за ЛПС, с цел да се координират усилията за постигане на съответствие между търсенето и предлагането в ЕС и да се улесни правилното функциониране на вътрешния пазар.
 (7)
 Въпреки тези действия и предвид нарасналите нужди от ЛПС в Съюза, все още съществува разминаване между търсенето и предлагането в рамките на Съюза, по-специално що се отнася до някои видове ЛПС, които са от жизненоважно значение за предотвратяване на разпространението на болестта и за лечение на пациентите.
 (8)
 С оглед на тези усилия за преодоляване на критичното положение с недостига на някои видове ЛПС в Съюза са необходими допълнителни мерки за преодоляване и